  Анжелика Тихонова корреспондент Дэбесысь Анна Образцова котыр ласянь синмаськымон нылмурт луэ. Кырӟа, суредаське, анимациен выре, ас суредъёсыныз открыткаос, дӥськутъёс лэсьтонъя ӵектоссэ азинтэ. Пӧртэм удмурт ужрадъёсы но пыриськыны вуэ. Ваньмыз сярысь радызъя «Меӵ удмуртъёс» ӵектосамы вералом. «Уже хоббие кадь потэ» Школа бере Анна Удмурт кун университетын суредан искусствоя дышетӥсьлы дышетскиз. Со вакытэ ик удысэзъя текстъёсты англи кылысь берыктӥсьлэсь ӧнерзэ басьтӥз. Нош бӧрысь финн-угор калыкъёслэн калыктодоссы ӧре магистратурае пыриз. Таяз эшшо но дышетскысал на шуэ. Со мынам тужгес яратоноез дышетскеме. Мон отчы валаса мынӥ, вань дышетӥсьёсме юн яратӥсько, тужгес ик - Ольга Михайловна Мельниковаез Анна Образцова, суредась Кӧня ке ар ӵоже Историяя, кылъя но литературая удмурт институтын тодосъя покчи ӧнерчи луыса, искусствоосъя 2, 8 но 11 номеро школаосын, нылпиослы но быдэ вуымтэослы клубын тыршиз. Пиналъёсты дышетӥз. Солэн верамезъя, ужзэ суредан удысэн герӟаны мылкыдыз пичи дыръяз ик вал. Суредан устолыкъя нырысетӥ дышетӥсе, Елена Аркадьевна Пономарёва, ӵапак пу вылтӥ суредась вал. Солэн манераз, академической искусствоен вырыкумы мар ке валэктыкуз но, декоративно-прикладной мазокез адӟиське вал. <…> Мыным Елена Аркадьевналэсь дышетскыны туж кельшылӥз. Аслам но вал малпанэ, пу вылтӥ суредась луэме потэ шуыса Анна Образцова, суредась Но сыӵе малпанэз йыраз кема ик ӧз берга, вунӥз. Археолог луон сярысь малпаськыны кутскиз. Нош эшшо... милиционер. Пичи дыръямы «Улицы разбитых фонарей» сериал туж вӧлмемын вал ук. Отын туж синмаськымон кышномурт вал, кудӥз костюмен но юбкаен ветлылӥз. Мыным со туж кельше, йӧно потэ вал. Уг валаськы вал, костюм сое сыӵе каре шуыса. Нош али калык дӥськутэн но ужаса, мон валасько, костюм адямиез туж зол воштэ, ассэ воземзэ но. Соку мыным со кышномурт шоры учкыны туж кельше вал, ӧнерез но мыным тупа кадь потэ вал Анна Образцова, суредась Но, дыр ортчемъя, Анна суредась луон сярысь малпаназ ик берытскиз. Али ньылетӥ арзэ ини Ижкарысь Чеберлыко киужъя йӧскалык центрын чеберлыко росписья валтӥсь методист луыса ужа, пу вылтӥ суредаське. Куинь пӧртэмез ик дышетскемез ужаз туж юрттэ шуэ. Ужез шоры яратоно хоббиез шоры сямен учке. Интыужаз сокем кема уг тыршы на ке но, бадӟым вормонъёс басьяз ини. Кылсярысь, 2019-тӥ арын Чебоксарые кибашлыослэн «Русь мастеровая» огъяросси конкурссылэн финалаз ветлӥз. Нош собере пӧртэм удмурт калык дӥсьёсын пӧрмытэм дас мунёосты огазеясь матрёшкаеныз «Туристический сувенир» огъяросси конкурслэн улосвыл люкетаз вормиз, бӧрысь огъяросси люкетаз но гран-при басьтӥз. Анна Образцова матрёшкаосыныз Фото: Евгений Бикузин © Анна пусъе, чеберлыко роспись Удмуртиын кылдэм киуж ӧвӧл, со шаерамы кытысь ке но ваемын. Калыктодос гожтосъёсъя мон тодӥсько, асьме дорын 18-тӥ даурысь утиськем росписен образецъёс вань. Кубоос, сандыкъёс, йыразьпулъёс, тусьты-пуньыос. Но соос татчы вуэмын: вузкарыса-а, эшшо кызьы ке-а. Адямиос соосты учкыса, удмурт гаммаез пыртыса, повторять гинэ каризы Анна Образцова, суредась Ӧнерчилэн верамезъя, али удмурт чеберлыко росписьлэн миссиез – удмурт куиськон пужыосты пыртаса, асьме дорозь вуэм роспись сямъёсты утён, удмурт костюмлэсь аспӧртэмлыксэ возьматон бордын. Ми сое туристъёслы сувенир шуыса лэсьтӥськом. Мед со шаермылэн палэназ кошкоз, асьмелэн образмы мед утиськоз Анна Образцова, суредась «Трос пӧртэм ужен вырон узыргес, лэйкытгес каре» Анна пичи дырысеныз ассэ сцена вылын но эскериз. Дышетскемез ӧвӧл ке но, быгатӥсь адями котькыӵе удысын быгатэ, шуо. Сцена вылын мон садикысен кырӟасько вал. Милям визьнодасьмы монэ туж артистичной малпа но вань ужрадъёсы пуктэ вал. Озьы, кыкетӥ классын дышетскыкум кадь, монэ Дэбэсысь пельтыса шудӥсь инструментъёсын образцовой нылпи оркестрлэн кивалтӥсез синйылтӥз но кырӟаны ӧтиз. Бӧрысь мон укмысэтӥ классозь отын кырӟай Анна Образцова, суредась Удмурт кун университетэ пырыса, Анна кырӟан удысын сюрессэ азьланьтӥз. Нырысетӥ курсын дышетскыкуз ик Анатолий Эркишевлэн «Камали» студияз ветлыны кутскиз. Отын куинь ар ӵоже быгатонлыкъёссэ волятӥз. Туж умой со, удмурт эстрадаен пичиысен ик озьы выро шуыса. Анатолий Викторович луонлыкъёс сётэ вал. Кылсярысь, мон кыӵе ке ӵектэм кырӟанъёсты сяна, аслэсьтым гожтэмъёсме быдэсъясько вал. Со мынэсьтым юа вал, вань-а мынам кыӵе ке кылбуре. Чуръёсыя крезьгур гожтэ вал. Нош соос сюлэмлы матынгес луо ук. Туж бадӟым тау солы со понна Анна Образцова, суредась «Камали» студилэн йылпумъясь концертаз vk.com (КАМАЛИ) Туннэ нуналлы Анна Образцовалэн ог дасо гожтэм кырӟанъёсыз лыдъясько. Одӥгезъя клипез но вань. Нош эшшо одӥгзэ Анна Пингиналэн «Ласточка» кырӟанэзъя лэсьтӥзы. Мон сое удмурт кылэ берыктӥ вал. Собере, аслэсьтыз ик юаськыса, дась клипез вылэ мынэсьтым куараме поныса гожтӥм. Солы со туж кельшиз, тӥляд кылыныды мынам кырӟанэ туж мистикаё кылӥське шуыса гожтӥз Анна Образцова, суредась Али Анна сюлмыз куремъя гинэ кырӟа на. Арлыд будэмъя сценалэсь кышкан кылдӥз шуыса пусъе. Нош суредан удысын нылмурт ялан азинске. 2016-тӥ арын «Палэзян» фестиваль улсын солэн нырысетӥез нимысьтыз адӟытонэз ортчиз. Со «Ватэм пусъёс» нимаськиз. Отчы акварелен быдэстэм ужъёсыз пыризы. Нош 2019-тӥ арын мукет ужъёсыныз «Уйвӧт» адӟытонэз радъяськиз. Со сяна, туэ Евгений Бикузинэн ӵош лэсьтэм «Кытын ватско удмуртъёс» адӟытонзы ужаз. Эшшо Анна анимациен мыло-кыдо выре. Туэ со амалэн лэсьтэм клипеныз финн-угор калыкъёслэн «Туйвеж» фестиваль-конкурсазы вормон басьтӥз ини. 2020-тӥ арын со доры тодмо фолк-кырӟась Наталия Дзыга вазиськиз но клип лэсьтыны куриз. Ӵапак солы дасям уженыз ик нылмурт конкурсэ пыриськиз. Со анимированной клип – вань геройёсыз, вань фонъёсыз суредамын. Нимаське со «Юг-юг ӝужалоз». Наташа ачиз бырйиз со кырӟанэз, малы ке шуоно солэн менталитетлэсь туссэ, улонлэсь дыртӥсьтэм луонзэ возьматэмез потэ вал. Асьмеос та дуннеын куноос гинэ шуыса. <…> Озьы ик ми адями инкуазен но инкуазь духъёсын ӵош улэ шуыса возьматыны тыршим. Озьы ик улонлэсь куинь люкетсэ ортче: пичи дыр, быдэ вуон но пересьмон. Малпасько, милям пӧрмиз Анна Образцова, суредась Анна пусъе, трос пӧртэм ужен вырон трос дырез, кужымез быдтэ. Но со вакытэ ик со адямиез узыргес, визьмогес, лэйкытгес каре. Владислав Степановен но Владимир Вахрушевен «Туйвеж» фестивальысь данъетъёсын vk.com (ТУЙВЕЖ) «Принтъёсмы быдэс дуннеын мед вузаськозы» Чеберлыко киужъёсъя йӧскалык центрын ужам, мукет ӧръёсын тыршем сяна, 2020-тӥ арысен Анна Наталья апаеныз ӵош йӧскалык шӧмо суредъёсын (принтъёсын) футболкаос но толстовкаос поттон бордын ужа. Али со валтӥсь, тужгес тунсыко ӧрез луэ шуыса пусъе, соин ик ӟигарыз ӧвӧлтэм дыръя но суредаськемез потэ, шуэ. Мар ке но лэсьтыны малпанэ азьло кылдӥз вал ини, но суредъёс, открыткаос бордысь кыдёкегес вамыштэме потэ вал. Со адямиослэн гуртазы ошиськыса медаз кыльльы, мед нуллозы шуыса. Но дӥсьтонэ ӧй вал. Малы ке шуоно футболкаос тросэз лэсьто, пайда поттон понна зол висъяськыны кулэ. Карантин дыръя ми оскалтӥм. Мон огнам кутски вал. Собере апае кыстӥськиз Анна Образцова, суредась Ӵектоссы улсын Анна суреда, нош Наталья мерлыко вотэсъёсты нуыны юрттӥське. Сузэр-апайёс футболкаос, толстовкаос сяна, принтъёсынызы сумкаос, открыткаос лэсьто. Нош азьланяз панамкаос, гавайской дэремъёс поттыны мылкыдзы вань. Анна Наталья апаеныз ас принтъёсынызы пӧрмытэм дӥсьёсынызы Фото: Олег Шулаков © Суредъёссэ лэсьтыкуз Анна ас шӧдонъёсыз вылэ пыкъяськыны тырше, кинлэсь ке визь-кенешсэ возьмаса уг улы. Мынам сыӵе сямы вань: кылсярысь, кыӵе ке малпанэ вордӥське ке, мон сое соку ик гожтӥсько, дырзэ пусйисько. Кӧня ке нунал ортчыса, со доры берытскисько но, кӧня ке нуналлы бадӟымгес луэм адями маке ӵектэ. Уг но ӵекты. Но мон со малпанэ шоры воксё мукет синмын учкисько. Соку мыным валамон луэ, кулэ-а сое суреданы яке ӧвӧл-а Анна Образцова, суредась Нылъёслэн аспӧртэм принтъёссылы синмаськыса, куд-огез нимысьтыз уж лэсьтыны курыса вазисько. Кылсярысь, туспуктэмзыя ас стиленызы суред кылдытыны но сое дӥсь вылэ пуктыны куро. Туэ сыӵе куронъёс тужгес но трос вал, пусъе суредась. Со туж секыт уж, малы ке шуоно портретъя рос-прос технической задание кылдытыны уг луы. Адямилэн, суредам тусыз шоры учкыкуз, ассэ шӧдонэз туж трос пол воштӥське. Соин ик со уж уно дыр басьтэ. Но туэ мон ньыль-а, мар-а сыӵе куронэз быдэстӥ. Ваньзы ик тырмем мылкыдо кылизы Анна Образцова, суредась Анналэн кылъёсызъя, берло дыре соос доры трос бигеръёс вазисько. Туж тунсыко курон вал, кылсярысь, берпуметӥез. Шуизы, мыным тӥляд суредды туж кельше, но ӧд быгатысалды-а удмурт кизилидэс таӵеезлы воштыны (така сюрлы укшась пусъёслы). Ойдолэ, оскалтом, шуи мон. Суредай но, со кӧня ке мукет сямен шудыны кутскиз. Нылаш сыӵе куанэмын вал! Анна Образцова, суредась Озьы ик ужъёссэс Москваын, Санкт-Петербургын улӥсьёс ӵем гинэ заказать каро. Суредъёсынызы открыткаос Эстониын но уло. Нош тужгес кыдёке келямъёсыз – Ирландиысь Дублинын. Мынам потэ, принтъёсмы быдэс дуннеын мед вузаськозы шуыса. Финн-угор дуннеын ке но. Россиысь элькунъёсын гинэ ӧвӧл, Венгриын, Эстониын, Финляндиын мед вузаськозы. Малы ке шуоно соос воксё удмуртэсь ӧвӧл ук, соос финн-угор шӧмоесь, пӧртэм лулчеберетъёс сурамын отын. Мон малпасько, со туж усто Анна Образцова, суредась Нялтас вераса, азьланяз футболкаослы но толстовкаослы лэсьтэм суредъёсыныз адӟытон дасяны малпанэз вань. Огшоры ӧвӧл – анимированной. «Асме уйпал удмуртэн шӧдӥсько» Анна Образцова Алнашын, шаермылэн лымшор палаз, вордӥськиз. Нош пичи дырзэ, быдэ вуон вакытсэ уйпалан, Дэбесын, ортчытӥз. Ассэ уйпал удмуртэн лыдъя, но со вакытэ ик лымшор сямъёсыз но сайкалляло шуыса вера. Мон асме уйпалэнгес малпасько. Чеберлэсь валанзэ озьы шӧдӥсько. Тани лымшор удмуртъёслэн мукетгес лулзы – соос усьтэмынэсьгес. Нош уйпалъёс – соос ворсаськемынэсьгес, соослэн мукетгес эстетиказы. Соиз но, таиз но туж чебер, верантэм чебер. Мыным туж кельше, удмурт лулчеберетмы одӥг гож кадь ӧвӧл шуыса, солэн развитиез но вань, со сыӵе калейдоскоп кадь. Но мон шуысал, уйпал чеберлыклэн валанэз мыным матынгес луэ. Но мукет ласянь, кӧня ке алнашъёс пӧлын улӥсько ке, соос кадь луисько. Вераськыны но, дӥсяськыны но соос кадьгес, яркытгес кутскисько. Соиз но, таиз но туж яра Анна Образцова, суредась Анна пусъе, со удмурт калык дӥськутэз туж гажа. Удмурт куиськонын пуштросэз туж мур, шуэ. Бордазы ужаны кутскиськод ке, соос сыӵе пӧртэм кырӟанъёс пӧрмыто. Кылсярысь, Шаркан куиськон кыӵе – сьӧд вылын туж яркыт розеткаос. Со одӥг кырӟан. Нош бесерман калыкысь кутскиськод ке, со сыӵе туж тупен-тупен, пичиен-пичиен, югыт кырӟан. Тон сое шӧдӥськод ке, туж трос малпанъёс кылдо. Соосты калыклы возьматэм потэ. Со кырӟанъёс образъёслы пӧрмо. Калыкъёс но пӧртэм луо ук, адямиос но пӧртэм луо, куиськон но пӧртэм луэ. Ӵапак сое, пуш дунне вылтусын озьы адӟиське шуыса, возьматэм потэ Анна Образцова, суредась Анна удмурт дӥсен Фото: Михаил Фролов © Нылмурт туж шумпотэ, удмурт лулчеберет интыяз уг сылы шуыса. Со ялан азинтӥське, туалазэ но кышкатэк бордаз басьтэ. Но пусъе, сое ваньзы уг на валало. Анна «Туйвеж» фестивальын луэм учырез тодаз вайиз. Соос «Куара» огинэн лэсьтэм клипез возьматӥзы, отын нылъёс удмурт дӥськутъёсын но яркыт буёло кроссовкиосын потӥзы. Со туж тупа. Со туж чебер адӟиське. Асьмеос солы дышим ини. Но милемлы шуизы, озьы уг яра шуыса. Туж трос юанъёс вал, марлы ми неаутентичной кепкаосты отчы пыртӥськом шуыса. Ми понна со валантэм юанъёс, ми соосты пертчыны дышемын ӧвӧл. Мынам уг поты, асьмелэн лулчеберетмы сокем рамкаосын пачкатэмын мед луоз шуыса. Кылсярысь, костюм нуллӥськод ке, тазьы гинэ яра, удмурт кырӟан кырӟаськод ке, озьы гинэ яра. Мон малпасько, асьмелэн кужыммы ӵапак со бордын, что асьмелэн пӧртэм жанръёсмы, пӧртэм образъёсмы вань. Озьы гинэ мае ке утьыны луоз Анна Образцова, суредась Со вашкалаяз туалазэ пыртэммы туж умой шуыса пусъе. Уго адямиос, удмуртъёс но, йӧскалык лулчеберетэз гажась мукет улӥсьёс но, тунсыкъясько, синмаськыса учко, ми но нуллысалмы шуыса верало. Рost-dukes группаез, Богдан Анфиногеновез тросэз кылзӥсько. Асьмелэн мукет улон сяммы. Асьмеос азьлань мыныны кулэ. Сыӵе пичи учыръёсын но, кудъёсыз серем гинэ пото. Куд-ог калыкъёс понна со валантэм на вылэм. Мон понна со тунсыко усьтон вал. Одӥг шонерлыкез гинэ лыдэ басьтон, мыным потэ, соосты берлань чигнатэ Анна Образцова, суредась «Асьмеос синмаськымон вакытэ улӥськом» Уж, творчество, удмуртлык сярысь сяна, туала улон сярысь но вераським. Кылсярысь, мерлыко вотэсъёс, адямиослэн асьсэды воземзы сярысь. Али адямиос котькинлэсь пӧртэм луыны тыршо. Философия воштӥськиз кадь. Котькудӥз котькыӵе луыны быгатэ, котькудӥз улонысь интызэ утча. Асьмеос но толерантноесьгес луим. Кылсярысь, ӧжытгес курласьком. Курласьком ке но, солэн сыӵе эрикез вань шуыса валаськом. Адями аслэсьтыз аспӧртэмлыксэ поттыны но солы луыса ассэ возьматыны, азинтыны, вузаны быгатэ Анна Образцова, суредась Анналэн кылъёсызъя, мерлыко вотэсъёс туж умой возьмато, асьмеос малпам дуннеын улӥськом шуыса, но со дуннеез асьмеос ик лэсьтӥськом. Мыным мерлыко вотэсъёс дунне шоры вылысен учкыны луонлык сётэменызы кельшо. Малы ке шуоно улонын арбериос, адямиос, ачид кӧня ке мукет потӥськод, нош мерлыко вотэсъёс пыр тон палдурскыны но мукет ласянь ваньмыз шоры учкыны быгатӥськод. Кыӵе ке йылпумъянъёс лэсьтыны. Трендъёсты тодыны, мар ке вузаськод ке Анна Образцова, суредась Апаеныз «Шудком» шудонын Фото: Марина Степанова © Вераськонмес йылпумъяса, Анналэсь юай: быръемез луысал ке, кыӵе вакытэ со улысал. Асьмеос синмаськымон вакытэ улӥськом. Но мынам туж потэ азьланяз мар луоз учкеме. Кызьы асьмеос висёнъёсын нюръяськом. Кызьы лулчеберетэн герӟаськем арбериосты утём. Мон ялан Китай стена сярысь малпаськисько. Мар соин луоз? Мар асьмелэн мифъёсынымы луоз, кызьы соос воштӥськозы? Соос лулчеберетлэн, менталитетлэн инъетсы луо ук. Туж потэ учкем. Луонлык луысал ке, мон одно ик учкысал Анна Образцова, суредась «Меӵ удмуртъёс» нимысьтыз ӵектосысьтымы вань геройёсынымы татын тодматскыны быгатоды.  Тегъёс: Ижкар Удмуртия йӧскалыклулчеберет удмуртъёс кибашлыос меӵудмуртъёс  